Kažimír, Peter, podpredseda vlády a minister financií SR (2014-07-03):
Ja by som mal taký návrh, ktorý v podstate z polohy predstaviteľa exekutívy môže byť aj vo forme neformálneho návrhu. Po dvoch rokoch spolupráce v oblasti ochrany spotrebiteľa, ochrany spotrebiteľov služieb na finančnom trhu, myslím si, že máme naozaj vzájomné skúsenosti, kde sa vieme vzájomne doplniť. A ja som presvedčený o tom, že táto téma nemá ideologický rozmer. Nemá žiadny ideologický rozmer. Je to proste rozmer úlohy štátu, ktorý má vytvárať podmienky fungovania trhových služieb tak, aby ľudia neboli strihaní ako ovce. To je asi proste taký ten základ, z ktorého by som vyšiel. Ja som si všimol za tie dva roky pôsobenia tejto novej Národnej rady, že v Národnej rade je naozaj niekoľko ľudí naprieč politického spektra, ktorí sa venujú tejto problematike, ale sú rozptýlení po rôznych výboroch, odborne sa venujú možno nosne úplne iným záležitostiam. A musím povedať, že aj v tej komunikácii to potom aj pri medzirezortných pripomienkových konaniach, aj potom pri samotných pozmeňujúcich návrhoch to možno robí komplikácie. Čiže môj malý zlepšovák je, že téma ochrany spotrebiteľa – a v tom najširšom slova zmysle – je tak závažná, tak dôležitá, že by si možno zaslúžila vytvorenie akejsi komisie alebo podvýboru Národnej rady, kde by sa proste sústredili ľudia, ktorých to baví. A takí sú naozaj aj v SMER-e, aj v SDKÚ, aj v NOVE, sú tu veci, poznáte sa, pravidelne v tejto oblasti vystupujete a mohli by ste vlastne sústrediť svoje sily na spoluprácu s nami, s rezortom hospodárstva, lebo to sa týka ďalších a ďalších rezortov, pôdohospodárstva. Vidíte, že sa potom často dejú chyby. Ja nemôžem, samozrejme, zabrániť tomu, čo je v politike normálne, politické súperenie, to znamená, iniciatíve ako takej, ale musíte pochopiť aj to, že často nemôžeme súhlasiť, aby sme v druhých čítaniach v pléne prednesené pozmeňujúce návrhy posunuli bez toho, aby sme nemali istotu právnej čistoty. No potom sa stávajú veci, aké sa stali naposledy povedzme nám z predajov, ktoré teraz riešime zrýchleným konaním. To je otázka naozaj aj zodpovednosti za danú legislatívu. Poslancovi Hlinovi odpovedám len to. A naozaj sme boli v kontakte. Zákon o bankách je tak komplikovaný, náročný a dôležitý, že si musíme byť naozaj 100 % istí, že nevyrobíme nejakú hlúposť. A v tomto ohľade ja musím povedať, že aj rezort financií, ktorý je svojím spôsobom regulátor, tiež nie je geniálny. Ako naši ľudia tiež majú svoje proste obmedzené videnia sveta, často poznačené tým, že tí ľudia majú svoj proste desaťročný mandát, lebo na rezorte financií sú naozaj ľudia, ktorí sú v riadiacich funkciách cez mnoho volebných období, čo považujem za dobré, ale, samozrejme, to ich, to im môže v istých oblastiach dávať klapky na oči. A oblasť súboja s veľkými trhovými subjektmi, ako sú banky, ako sú obchodné reťazce, si proste vyžaduje naozaj kolektívne vnímanie vecí. Takže ja naozaj v oblasti ochrany spotrebiteľa na finančnom trhu, tak ako som tú ruku podal, tak ju podávam stále. Teraz konkrétny prípad, ktorý navrhuje pán poslanec Hlina, otázka dôchodcov. Viete, že tu máte vlastne inkluzívny balíček, máme základný bankový produkt pre nízkopríjmových ľudí. A ja nie som spokojný takisto s implementáciou. Ja súhlasím s tým, čo hovorí pán poslanec Beblavý. My sme schválili aj s väčšinovou podporou tejto snemovne základný balíček bankových služieb pre ľudí, ktorí majú príjem niekde na úrovni minimálnej mzdy. Ale banky robia všetko preto, aby tento balík ľudia nepoznali, aby si ho neuplatňovali. Je to, je to veľmi podobná téma, akú teraz otvoril pán poslanec Hlina z pohľadu dôchodcov a možností bezplatného výberu hotovosti pre dôchodcov. Ja by som bol rád, aby sme nerobili pel-mel a nevytrhávali proste rôzne veci, neriešili rôznym spôsobom. Náš návrh, ktorý podľa mňa poznám z..., k jeho pozmeňujúcemu návrhu a k jeho zákonu je taký, aby sme to riešili v tomto základnom balíku, ktorý zrejme si vyžaduje zmenu a trošku tvrdší prístup aj z pohľadu nás voči bankám z hľadiska jeho implementácie. Pretože naozaj banky robia všetko preto, aby jednoeurový balík pre ľudí, ktorí nemajú na viac, nepromovali, nereklamovali, proste nerobili mu reklamu, nepredávali ho, neponúkajú ho. Je to dosť logické. Proste ponúkajú svoje produkty. Nemajú radi, keď sa štát montuje do produktovej politiky. Zásadne nás za to kritizujú, ale musia si uvedomiť aj to, že banky, obchodníci s cennými papiermi, všetci tí hráči na finančných trhoch majú obrovskú presilu. Tá situácia je asymetrická. Občan, klient kontra poskytovateľ služby. Bohužiaľ, občan, klient stále trhá, stále ťahá za slabší koniec. A z tohto pohľadu spoločné úsilie je namieste a stále platí, že ak je záujem, ak je úprimný záujem v tejto oblasti sa pohnúť, nemusia to byť len iniciatívy, ktoré vznikajú na úrovni Európskej únie alebo, alebo ministerstva financií, alebo centrálnej banky. Tu proste je otvorená brána na to, aby sme o veciach spolu hovorili a našli spolu riešenia. Takže ja len opakujem, že počas obdobia, ktoré budem ešte snáď môcť riadiť tento rezort, sme pripravení spolupracovať bez vzájomných štuchancov. Štuchance asi patria tiež k hre, ktorá sa volá politika, ale výsledok je dôležitý. Ďakujem veľmi pekne.